## Odluka Ustavnog suda Hrvatske broj U/I-130/1989 od 22. veljače 1990.

### NN 11/1990 (20.3.1990.), Odluka Ustavnog suda Hrvatske broj U/I-130/1989 od 22. veljače 1990.

# USTAVNI SUD HRVATSKE

Ustavni sud Hrvatske, na sjednici 22. veljače 1990. godine, donio je
ovu

## ODLUKU

1. Ukida se odredba člana 9. stava 2. točke 1. i 7. Odluke Skupštine
općine Medvešćak o građevinskom zemljištu ("Službeni glasnik"
grada Zagreba, br. 25/86, 4/87 i 34/89).

2. Ukidaju se odredbe točke I. i III. Zaključka Izvršnog vijeća Skupštine
općine Medveščak o utvrđivanju prosječnog iznosa troškova pripreme građevinskog
zemljišta koje se daje na korištenje za stambenu izgradnju u skladu s planom
uređenja prostora za 1989. godinu ("Službeni glasnik" grada Zagreba,
br. 10/89).

3. Ova odluka objavit će se u "Narodnim novinama" i u "Službenom
glasniku" grada Zagreba

**Obrazloženje**

Odredbama člana 9. stava 2 .točke 1. i 7. Odluke navedene u izreci određeno
je da troškovi pripreme zemljišta za gradnju, među ostalim, obuhvaćaju
i naknadu plaćenu prijašnjem vlasniku odnosno korisniku za zemljište i
objekte na njemu, troškove gradnje zamjenskih stanova i zamjenskoga poslovnog
prostora, troškove održavanja zamjenskih stanova i poslovnog prostora,
te troškove preseljenja.

Odredbama točke I. i III. Zaključka navedenog u izreci utvrđeni su za
1989. godinu prosječni troškovi pripreme građevinskog zemljišta koje se
daje na korištenje za stambenu izgradnju u iznosu od 950.000 dinara po
1 m2 bruto razvijene površine izgrađenog objekta. Taj iznos dužan je platiti
korisnik građevinskog zemljišta u roku od 15 dana po zaključenju ugovora
s općinom.

Ljubas Mate iz Zagreba dao je ovom Sudu inicijativu za ocjenu zakonitosti
odredaba točke I. i III. Zaključka, navodeći da svi korisnici građevinskog
zemljišta plaćaju na ime pripreme građevinskog zemljišta jednak iznos,
bez obzira na način stjecanja građevinskog zemljišta (natječaj, pravni
posao, zakon, neposredna pogodba u slučaju kad se dodjeljuje dio susjedne
parcele radi formiranja građevinske parcele u skladu s PUP-om i dr.).

Sud je prihvatio tu inicijativu i ujedno, po vlastitoj inicijativi,
pokrenuo postupak i za ocjenu zakonitosti odredaba člana 9. stava 2. točke
1. i 7. Odluke. Naime, u tim odredbama određeni su troškovi pripreme zemljišta
koje u provođenju Odluke prihvaćaju odnosno sadržavaju i odredbe točke
I. i III. Zaključka.

Nakon provedenog postupka Ustavni sud Hrvatske odlučio je kao u izreci
iz slijedećih razloga:

Prema odredbama člana 27. stava 1. i 2. Zakona o građevinskom zemljištu
("Narodne novine", br. 48/88 - prečišćeni tekst), razlikuju se
dvije naknade koje plaća novi korisnik građevinskog zemljišta: naknada
koja se plaća prijašnjem vlasniku odnosno korisniku zemljišta za zemljište
i objekte na njemu i naknada troškova pripreme zemljišta za izgradnju.
Što se smatra pripremom zemljišta za izgradnju određeno je članom 62. Zakona
o prostornom planiranju i uređivanju prostora ("Narodne novine",
br. 54/80. 16/86). Uz navedene naknade, prema članu 28. Zakona o građevinskom
zemljištu, plaća se još i naknada troškova izgradnje stanova namijenjenih
za preseljenje vlasnika odnosno nosilaca stanarskog prava (zamjenski stanovi)
ako se građevinsko zemljište daje na korištenje radi izgradnje saobraćajnih
ili drugih objekata infrastrukture, energetskih objekata ili za izgradnju
poslovnih objekata.

Osporene odredbe Odluke i Zaključka - uključujući u "troškove pripreme
građevinskog zemljišta" i naknadu prijašnjem vlasniku odnosno korisniku
zemljišta za zemljište i objekte na njemu, kao i troškove gradnje spomenutih
zamjenskih stanova - ne vode računa o tome da su u odredbama člana 27.
stavova 1. i 2. i člana 28. Zakona o građevinskom zemljištu radi o različitim
naknadama koje se plaćaju ovisno o ispunjenju uvjeta iz tih odr-edaba.
Naime, dok naknadu troškova pripreme zemljišta za izgradnju plaćaju svi
korisnici građevinskog zemljišta koji pristupaju izgradnji objekata, naknada
za zemljište prijašnjem vlasniku odnosno korisniku zemljišta plaća se u
slučajevima kada se građevinsko zemljište daje na korištenje novom korisniku
radi izgradnje, a naknada za zamjenske stanove plaća se samo u slučajevima
usmjerene stambene izgradnje, izgradnje objekata društvenog standarda te
objekata infrastrukture.

Osporene odredbe Odluke i Zaključka, sadržavajući dnosno podrazumijevajući
pod "troškovima pripreme građevinskog zemljišta" i naknade koje
se ne odnose na troškove pripreme građevinskog zemljišta, tj. obavezujući
na plaćanje tih naknada korisnike koji to po zakonu nisu dužni, suprotne
su odredbama člana 27. al 1. i 2. i člana 28. Zakona o građevinskom zemljištu,
te članu 62. Zakona o prostornom planiranju i uređivanju prostora.

Broj: U/I-130/ 1989

Zagreb, 22. veljače 1990.

USTAVNI SUD HRVATSKE

Predsjednik

**Jadranko Crnić, v. r.**

Odluka, NN 11/1990-145